b'\n_START_ARTICLE_\nFilippo Riceputi\n_START_PARAGRAPH_\nFilippo Riceputi (Forl\xc3\xac, 11. srpnja 1667. \xe2\x88\x92 Cesena, 5. listopada 1742.), talijanski katoli\xc4\x8dki sve\xc4\x87enik i povjesni\xc4\x8dar iz redova isusovaca\n_START_SECTION_\n\xc5\xbdivotopis\n_START_PARAGRAPH_\nRodio se je u Forliju. God. 1693. bio je zare\xc4\x91en za sve\xc4\x87enika, a 1694. imenovan je rektorom biskupskog sjemeni\xc5\xa1ta u Macerati (kraj Jakina), gdje je predavao retoriku. Od 1695. boravio je u Be\xc4\x8du i ondje pristupio isusova\xc4\x8dkomu redu. Ve\xc4\x87 je tada zapo\xc4\x8deo prikupljati gra\xc4\x91u za pisanje djela Illyricum sacrum, o pro\xc5\xa1losti zemalja koje su bile dijelom nekada\xc5\xa1njega rimskog Ilirika. Rad na prikupljanju povijesne gra\xc4\x91e nastavio je i tijekom slu\xc5\xbebe u isusova\xc4\x8dkim kolegijima u Gorici, Rijeci i Trstu, te za misionarskoga boravka u Dalmaciji (1709\xe2\x80\x9315). Po\xc4\x8d. 1716. oti\xc5\xa1ao je u Mletke, a zatim je bio dodijeljen isusova\xc4\x8dkomu kolegiju u Padovi sa zada\xc4\x87om da dovr\xc5\xa1i crkvenu povijest Ilirika. Slijedio je dugogodi\xc5\xa1nji rad na daljnjem prikupljanju, prou\xc4\x8davanju i sre\xc4\x91ivanju gra\xc4\x91e, u \xc4\x8dem mu je pomogao splitski nadbiskup Pacifik Bizza. God. 1720. objavljen je prvi nacrt djela, 1729. bilo je odlu\xc4\x8deno da njime osim crkvene bude obuhva\xc4\x87ena i svjetovna povijest Ilirika, a 1740. objavljen je drugi nacrt djela. Do svoje je smrti Riceputi sastavio op\xc5\xa1iran uvod u Illyricum sacrum, a djelo su dovr\xc5\xa1ili njegovi suradnici D. Farlati i J. Coleti. Za \xc5\xbeivat mu je savjetnik na izradi Illyricum sacrum bio pravnik i povjesni\xc4\x8dar Antun Bizanti.'